Diari Oficial de la Generalitat Valenciana


Sumari del DOGV 7353, del 04-09-2014 (2014/7985)

ORDE 74/2014, d'1 de setembre, de la Conselleria d'Educació, Cultura i Esport, per la qual es convoca el Programa Experimental de Coordinació Horària, adreçat a l'alumnat que cursa simultàniament les ensenyances professionals de Música i/o Dansa i l'Educació Secundària per al curs 2014-2015.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7353

Data del DOGV
:   04-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7985


Data del document
:   01-09-2014

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 74/2014, d'1 de setembre, de la Conselleria d'Educació, Cultura i Esport, per la qual es convoca el Programa Experimental de Coordinació Horària, adreçat a l'alumnat que cursa simultàniament les ensenyances professionals de Música i/o Dansa i l'Educació Secundària per al curs 2014-2015. [2014/7985]  
La Llei Orgànica 2/2006, de 3 de maig, d'Educació, regula en el títol I, capítol VI, secció primera, les ensenyances elementals i professionals de Música i Dansa. Al seu torn, la Llei Orgànica 8/2013, de 9 de desembre, per a la millora de la qualitat educativa (BOE 10.12.2013), potencia la millora de l'ocupabilitat i l'estímul de l'esperit emprenedor dels estudiants. Perquè l'alumnat puga aconseguir els objectius d'ambdós normatives, i específicament en el cas de les ensenyances professionals de Música i Dansa, en l'article 47 de la Llei Orgànica 2/2006, de 3 de maig, d'Educació, s'establix que les administracions educatives facilitaran la possibilitat de cursar simultàniament les ensenyances artístiques professionals i l'Educació Secundària. Així mateix, l'apartat segon de l'esmentat article determina que a fi de fer efectiu el que preveu l'apartat anterior, es podran adoptar les oportunes mesures d'organització i d'ordenació acadèmiques que inclouran, entre d'altres, les convalidacions i la creació de centres integrats.  
  
En l'apartat tercer de l'article 85 de l'esmentada Llei Orgànica 2/2006, de 3 de maig, d'Educació, s'especifica que aquells alumnes que cursen simultàniament ensenyances reglades de Música o Dansa i ensenyances d'Educació Secundària tindran prioritat per a ser admesos en els centres que impartisquen ensenyances d'Educació Secundària que l'Administració educativa determine. La conselleria competent en matèria d'educació, per tant, fixarà les mesures necessàries per a determinar la prioritat en l'admissió en els centres docents que l'Administració educativa determine per a l'alumnat d'ensenyances professionals de Música i/o Dansa.  
El Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de Música regulades per la Llei Orgànica 2/2006, de 3 de maig, d'Educació (BOE 20.01.2007), així com el Reial Decret 85/2007, de 26 de gener, pel qual es fixen els aspectes bàsics del currículum de les ensenyances professionals de Dansa regulades per la Llei Orgànica 2/2006, de 3 de maig, d'Educació (BOE 13.02.2007), fixen, entre d'altres, els requisits d'accés a estes ensenyances, els aspectes relacionats amb l'avaluació, la promoció i la permanència en les ensenyances, i la correspondència entre estes ensenyances i les d'Educació Secundària Obligatòria i Batxillerat. En l'article 20.3 del Reial Decret 1577/2006 i del Reial Decret 85/2007, mencionats més amunt, s'especifica que el Ministeri d'Educació i Ciència, consultades les comunitats autònomes, establirà la correspondència entre matèries d'Educació Secundària Obligatòria i de Batxillerat i assignatures de les ensenyances professionals de Música i Dansa. A més, en l'article 20.4 del Reial Decret 1577/2006 s'especifica que, sense perjuí del que establix l'apartat anterior, les administracions educatives podran establir convalidacions quan estes afecten les matèries optatives d'Educació Secundària Obligatòria i de Batxillerat, i regular, en l'àmbit de les seues competències, adaptacions en els seus currículums encaminades a facilitar la simultaneïtat d'estudis de règim general i de règim especial.  
A més, el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, així com el Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, especifiquen, en l'article 20 i 21, respectivament, que la conselleria competent en matèria d'educació facilitarà a l'alumnat la possibilitat de cursar simultàniament les ensenyances professionals de Música i Dansa i l'Educació Secundària Obligatòria i el Batxillerat.  
La Comunitat Valenciana compta amb un nombre cada vegada major d'alumnes que simultaniegen les ensenyances de règim general (Educació Secundària Obligatòria o Batxillerat) i les ensenyances professionals de Música i/o Dansa, que els exigix un gran esforç i una dedicació intensa.  
Per mitjà d'esta orde que dissenya este Programa Experimental de Coordinació Horària, es concreten els aspectes que regulen la compatibilitat horària i la simultaneïtat entre les ensenyances de règim general i les ensenyances professionals de Música i/o Dansa.  
Per tot això, vista la proposta del director general de Formació Professional i Ensenyances de Règim Especial de data 29 d'agost de 2014, de conformitat amb esta, i en virtut de les competències que m'atribuïx l'article 28.e de la Llei 5/1983, de 30 de desembre, del Consell,  
  
  
ORDENE  
  
CAPÍTOL I  
Aspectes generals  
  
Article 1. Objecte i àmbit d'aplicació  
1. Esta orde té per objecte convocar el procés per a autoritzar la implantació del Programa Experimental de Coordinació Horària, adreçat a l'alumnat que cursa simultàniament les ensenyances de règim general (Educació Secundària Obligatòria o Batxillerat) i les ensenyances professionals de Música i/o Dansa, així com regular les condicions per a participar-hi, per al curs 2014-2015.  
2. Esta orde serà aplicable en els conservatoris i centres autoritzats d'ensenyances professionals de Música o Dansa i en els centres sostinguts amb fons públics que impartisquen les ensenyances d'Educació Secundària i/o Batxillerat, en l'àmbit de gestió de la Comunitat Valenciana.  
  
Article 2. Finalitats i característiques del Programa Experimental de Coordinació Horària  
1. La finalitat del Programa Experimental de Coordinació Horària és compatibilitzar l'horari de l'alumnat que simultanieja les ensenyances de règim general i les ensenyances de Música i/o Dansa de règim especial, amb la qual cosa es pretén facilitar el màxim rendiment de l'alumnat que convalida matèries de règim general i que puga cursar en esta franja horària altres assignatures d'ensenyances de règim especial.  
2. Els equips directius dels centres participants, tant d'ensenyances de règim general com de règim especial, hauran de coordinar-se en el disseny horari per a garantir l'optimització del temps lectiu en ambdós ensenyances.  
3. El centre sostingut amb fons públics que impartisca Educació Secundària Obligatòria i/o Batxillerat, escolaritzarà l'alumnat admés en el programa experimental.  
4. Es crearà una comissió de valoració que serà l'encarregada de seleccionar, entre els centres sostinguts amb fons públics d'Educació Secundària Obligatòria i/o Batxillerat que estiguen interessats a participar en este programa experimental, els centres que finalment el posaran en marxa en col·laboració amb els conservatoris o centres autoritzats d'ensenyances professionals de Música o Dansa respectius. La comissió de valoració comptarà amb la supervisió i aprovació de la Inspecció d'Educació.  
5. Així mateix, es crearà una comissió coordinadora del Programa Experimental de Coordinació Horària, que serà l'òrgan responsable de desenrotllar-lo i aplicar-lo en el centre en què s'implante.  
  
Article 3. Comissió coordinadora del Programa Experimental de Coordinació Horària  
1. La comissió coordinadora del Programa Experimental de Coordinació Horària estarà constituïda pels directors dels centres implicats i un cap d'estudis de cada un d'ells.  
2. Les funcions de la comissió seran:  
a) Coordinar els horaris de les corresponents ensenyances i resoldre els problemes que puguen plantejar-se.  
b) Acordar les mesures d'organització i les actuacions necessàries per al bon funcionament del programa experimental.  
c) Realitzar l'admissió de l'alumnat en el programa experimental en els termes que s'establixen en esta orde.  
d) Proposar a la conselleria competent en matèria d'educació mesures per al desenrotllament i la millora del Programa Experimental de Coordinació Horària.  
  
Article 4. Presentació de sol·licituds  
1. La comissió coordinadora del Programa Experimental de Coordinació Horària remetrà la seua sol·licitud, utilitzant l'annex I, al servici competent en matèria de ensenyances de règim especial de la conselleria competent en matèria d'educació, fins al 26 de setembre de 2014.  
2. La sol·licitud anirà acompanyada dels certificats d'aprovació de l'activitat, i signats per part de qui ocupe la secretaria del centre amb el vistiplau de qui n'exercisca la direcció, tant del centre d'ensenyances de règim general com del centre d'ensenyances de règim especial; a més, s'adjuntarà el projecte de Coordinació Horària dissenyat per la comissió coordinadora, en què es detallarà l'horari lectiu de l'alumnat per a cada curs.  
  
Article 5. Comissió de valoració del Programa Experimental de Coordinació Horària  
1. La conselleria competent en matèria d'educació crearà una comissió de valoració que serà l'encarregada de seleccionar les sol·licituds dels centres interessats a participar-hi, i que estarà format pels membres següents:  
- El director general de Formació Professional i Ensenyances de Règim Especial o la persona en qui delegue.  
- Tres tècnics dels servicis Planificació Educativa i d'Ensenyances de Règim Especial de la conselleria competent en matèria d'educació.  
  
- Un representant de la Inspecció d'Educació.  
2. La funció de la comissió de valoració és seleccionar, entre els projectes presentats pels diferents centres, els que millor s'adeqüen als objectius i al desenrotllament d'este programa experimental quant a organització i funcionament. Per a això, es valorarà el nombre d'alumnes beneficiats, la disponibilitat d'espais i de material educatiu, i altres aspectes expressius de les finalitats que es volen aconseguir.  
  
  
Article 6. Confecció dels horaris de l'alumnat  
Els horaris de l'alumnat participant seran elaborats per la comissió coordinadora del Programa Experimental de Coordinació Horària, i s'intentarà afavorir la ubicació de les matèries convalidades en un bloc proposat en la franja horària més convenient a la integració perquè siga cobert per les assignatures d'ensenyances professionals de Música i/o Dansa, amb la qual cosa es permetrà a l'alumnat el desplaçament entre ambdós centres d'ensenyances de règim general i especial.  
  
Article 7. Procés de matriculació  
1. L'alumnat que participe en el Programa Experimental de Coordinació Horària haurà de sol·licitar la convalidació de les matèries d'Educació Secundària Obligatòria o Batxillerat, d'acord amb la normativa següent: l'Orde 71/2010, de 15 de juliol, de la Conselleria d'Educació, per la qual es regula el procediment per a sol·licitar la convalidació i l'exempció de matèries en l'Educació Secundària Obligatòria i el Batxillerat per part de l'alumnat que cursa simultàniament ensenyances professionals de Música i/o de Dansa, o bé que acredita la condició d'esportista d'alt nivell, d'alt rendiment o d'elit a la Comunitat Valenciana (DOCV 6322, 30.07.2010); l'Orde 27/2011, de 5 de maig, de la Conselleria d'Educació, per la qual es modifica parcialment l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana (DOCV 6520, 13.05.2013), i l'Orde 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de Música i Dansa a la Comunitat Valenciana, que en el capítol I del títol III detalla les convalidacions d'assignatures d'ensenyances professionals amb matèries de Batxillerat, així com el procediment per a sol·licitar-ne la convalidació.  
  
2. També podran participar en el Programa Experimental de Coordinació Horària els qui cursen exclusivament les matèries comunes del Batxillerat sense modalitat a l'empara del que establix l'article 50.2 de la Llei 2/2006, de 3 de maig, d'Educació, i de l'apartat 1 de l'annex del Decret 115/2012, de 13 de juliol, del Consell, de modificació del Decret 102/2008, d'11 de juliol, pel qual s'establix el currículum del Batxillerat a la Comunitat Valenciana (DOCV 5806, 16.07.2012).  
  
Article 8. Procediment per a la participació de l'alumnat en el Programa Experimental de Coordinació Horària  
1. L'alumnat que desitge participar en el Programa Experimental de Coordinació Horària presentarà una sol·licitud de participació abans del 12 de setembre de 2014, d'acord amb l'annex II d'esta orde.  
2. Una vegada formalitzat el procés de matrícula en les ensenyances de règim especial, entregaran el certificat de matrícula de les ensenyances professionals de Música i/o Dansa en el centre d'estudis d'ensenyances de règim general d'Educació Secundària Obligatòria i/o Batxillerat.  
3. La sol·licitud es presentarà en la secretaria del centre d'ensenyances de Secundària per al desenrotllament d'este programa experimental.  
4. Les sol·licituds de participació presentades fora d'este termini podran ser ateses si queden places vacants en el programa experimental, una vegada realitzada l'adjudicació, tal com establix la disposició següent.  
  
Article 9. Adjudicació de places del Programa Experimental de Coordinació Horària  
1. El centre d'estudis d'ensenyances de règim general d'Educació Secundària Obligatòria i/o Batxillerat sostingut amb fons públics publicarà la relació provisional de sol·licitants abans de finalitzar el període de matrícula ordinària; la relació definitiva d'admesos en el programa experimental es publicarà durant la primera setmana de matrícula extraordinària.  
2. Si hi ha més sol·licituds que places disponibles en les unitats previstes, la comissió de valoració de la conselleria competent en matèria d'educació podrà autoritzar l'increment d'unitats per mitjà de la sol·licitud dels corresponents centres d'estudis d'ensenyances de règim general.  
3. La comissió coordinadora enviarà el llistat definitiu d'alumnat matriculat a la corresponent direcció territorial competent en matèria d'educació com a màxim fins 10 dies hàbils a comptar des de l'últim dia del període de matriculació.  
  
Article 10. Projecte educatiu i memòria final de curs  
1. El Programa Experimental de Coordinació Horària formarà part de l'oferta educativa de cada un dels centres educatius participants, per la qual cosa estarà inclòs en els seus projectes educatius. Així mateix, els directors dels centres hauran d'incloure en la memòria final de curs un apartat en què es valore la implantació del programa experimental.  
  
2. Així mateix, les comissions de coordinació participants en este programa experimental hauran de realitzar una memòria anual del Programa Experimental de Coordinació Horària i remetre-la, durant el mes de juliol, a la corresponent direcció territorial competent en matèria d'educació.  
  
Article 11. Difusió, aplicació i compliment de la norma  
1. Les direccions territorials competents en matèria d'educació adoptaran les mesures necessàries per a la difusió i l'aplicació d'esta orde.  
2. La Inspecció d'Educació vetlarà pel compliment del que establix esta orde i pel bon funcionament del Programa Experimental de Coordinació Horària.  
  
  
DISPOSICIONS ADDICIONALS  
  
Primera. Delegació de competències  
1. Es delega en la direcció general competent en matèria d'ensenyances de règim especial l'autorització dels programes experimentals de coordinació horària entre els centres d'ensenyances de règim general d'Educació Secundària Obligatòria i/o Batxillerat i els centres de ensenyances de règim especial de Música o Dansa. Així mateix, se l'autoritza per a dictar les resolucions i instruccions necessàries per al compliment i l'aplicació del contingut d'esta orde.  
2. Així mateix, els centres participants en este programa experimental podran incloure'l com a línia d'actuació en les convocatòries de contracte-programa realitzades des de la conselleria competent en matèria d'educació.  
  
Segona. Difusió i supervisió de la norma  
1. Els equips directius dels centres d'Educació Secundària Obligatòria i/o Batxillerat sostinguts amb fons públics, els conservatoris i les direccions dels centres autoritzats d'ensenyances artístiques professionals de Música o de Dansa compliran i faran complir el contingut d'esta orde i difondran el seu contingut entre els membres de la comunitat educativa.  
2. La Inspecció d'Educació vetlarà pel compliment del que establix esta orde.  
  
Tercera. Incidència en les dotacions de gasto  
La implementació i el posterior desenrotllament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa esta orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 1 de setembre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET